Hyvinkään ammuskelusta selviytynyt Heidi Foxell kertoi Radio Rockin haastattelussa leukemiahoitojensa olevan hyvässä pisteessä.

Hyvinkään tragediassa luodista saanut Heidi Foxell kertoi kohtalokkaan yön tapahtumista ja voinnistaan keskiviikkoaamuna Radio Rockin Korporaation haastattelussa.

Foxell oli Radio Rockissa vieraana Katastrofin anatomia -sarjaan liittyen. Sarjan 17. huhtikuuta käynnistyvän toisen kauden avausjaksossa käydään läpi Suomea järkyttänyttä Hyvinkään ammuskelua Foxellin ja muiden henkilöiden muistelemana.

Katso pätkä Heidi Foxellin haastattelusta yllä olevalta videolta.

Poliisiharjoittelussa ollut Foxell loukkaantui vakavasti, kun hän sai kiväärinluodin vatsaansa kesken työtehtävän 26. toukokuuta 2012 tapahtuneessa ampumisessa. Tuolloin 24-vuotias nuorempi konstaapeli kollegoineen oli mennyt tarkistamaan ilmoitusta ammuskelusta Hyvinkään keskustassa.

Foxell kiidätettiin sairaalaan, ja hän selvisi täpärästi.

– Kun heräsin sairaalasta, minulla oli kolmetoista letkua kiinni oikeassa kyljessäni. Suurin piirtein kaikki elimet olivat saaneet luodista vähintään raapaisun, hän kertoo haastattelussa.

Leukemiahoidot hyvässä vaiheessa

Tapahtuneen jälkeen Foxellille on tehty 50 leikkausta ja yli sata erilaista operaatiota. Nainen vietti kolme vuotta ja neljä kuukautta sairaalassa, ja tämän jälkeen vielä neljä kuukautta kuntoutuksessa.

Vuonna 2014 naisella todettiin lisäksi lievä selkäydinvamma hoitovirheen seurauksena.

Foxellin kohtaamat haasteet ovat jatkuneet sairaalasta pääsemisen jälkeenkin. Viime kesänä Foxellin uutisoitiin sairastuneen leukemiaan. Joulukuussa Foxell kertoi, että leukemiahoidot olivat tehonneet ja sairaus pääosin selätetty.

Tämän vuoden helmikuussa Foxell kommentoi Iltalehdelle, ettei leukemiaa ollut saatu lopullisesti voitettua, vaan että tautijäämää löytyi edelleen.

Kysymykseen tämänhetkisestä voinnistaan Foxellilla on kuitenkin positiivista kerrottavaa.

– Tällä hetkellä voin sanoa, että (vointi on) älyttömän hyvä. Leukemia on saatu siihen pisteeseen, että sitä kantavaa tautia on jäljellä enää 0,004 prosenttia. Eli periaatteessa yhtä paljon kuin normaalilla ihmisellä voi olla. Se on saatu erittäin loistavaan vaiheeseen.

Foxellin mukaan leukemiaa hoidetaan nyt ylläpitohoidolla ja seurataan tarkkaan, ettei se pääse enää yllättämään.

Kuultuaan syöpäuutisesta pitkän leikkauskierteen jälkeen Foxell kertoo romahtaneensa henkisesti.

– Se, että jouduin takaisin sairaalaan, oli musertavaa. Masennuin ihan totaalisesti ja menin niin synkkiin vesiin, että ihmettelen vieläkin välillä, miten sieltä pääsi ylös.

Entinen jalkapallomaalivahti sanoo, että rankinta hänelle on viisi vuotta kestäneen koettelemuksen aikana ollut urheilullisena ihmisenä totuttautua uudenlaiseen tilanteeseen.

– Kehon muuttuminen niin radikaalisti on edelleen todella raskasta kantaa ja jaksaa päivästä toiseen. Se, että pääsee sohvalta ylös, on todella vaikeaa.

Tekohetkellä 18-vuotias ampuja haavoitti Foxellin lisäksi kuutta ja tappoi kaksi henkilöä. Surmansa liikerakennuksen katolta ammutuista luodeista saivat 18-vuotias nainen ja 19-vuotias mies.